送趙御史仲禮之任南臺并柬兼善達公經歷元載王公用道孔公二御史
作者：宋祁
朝代：宋

paragraphs: 天子龍沙拜法官，議郎親戴辟邪冠。
曉辭漠北冰霜重，秋到江南草樹寒。
諫疏頻煩明主聽，題詩長共故人看。
應憐閭里誅求急，尚布朝廷禮意寬。
幕下風清鳴一鶚，臺端雪霽見雙鸞。
寥寥渡海三冬翮，翽翽凌空五色翰。
晉代新亭蒼蘚合，梁朝舊地土花殘。
石城慷慨悲袁粲，別墅風流憶謝安。
千里憑高麾綉斧，幾回攬轡並銀鞍。
諍臣事業須公等，努力明時匪素餐。